text: Kandidater melder fra til Folkemøde
  28 maj 2015 kl. 20.01
  Tre ud af fire folketingsmedlemmer fra Vejle-området har meldt afbud til Folkemødet på Bornholm om to uger. De vil ikke bruge valgkamps-dage på solskinsøen.
  Det fortæller Vejle Amts Folkeblad, som torsdag hav de møde med 14 kandidater i bladhuset på Bugattivej i Vejle.
  - Jeg er på valg i Syd- og Sønderjylland. Ikke på Bornholm. Derfor tager jeg ikke af sted. Jeg er på gader og stræder fra tidligt til sent for at møde borgerne. De er ikke på Folkemødet. Det er mere interesseorganisationer og lobbyister, siger Mike Legarth (K).
  Også Karen Klint (S), som skulle have holdt 12 foredrag på Folkemødet, har besluttet at droppe de tre planlagte dage på Bornholm.
  Hun var inviteret som formand for Folketingets Kirkeudvalg og Sundhedsudvalg, som nu er suspenderet.
  - Jeg vil ikke bruge så meget energi langt væk fra min egen valgkreds, siger hun til avisen.
  Den tredje, som ikke deltager, er den radikale Lotte Rod.
  Kun Mette Bock fra Liberal Alliance tager til Bornholm trods valgkamp.
  - Jeg har en halv snes aftaler om dagen på Folkemøde, så jeg kan ikke være bekendt bare at blive væk, siger hun.
  